Deg wamud n tmucuha i yura Belɛid At Ɛli, Iḥebbes tasiwelt, neɣ igezzem tasiwelt iwakken ad d-iger awennit, neɣ ra n teqsiṭ ara d-yales, neɣ daɣen i wakken ad d-yesmekti kra n tɣawsa, …Agzam-a n tsiwelt, yettban-d s sin n yiberdan. Tikkwal yettban-d s wudem usrid, ikkwal niḍen yettban-d s wudem arusrid. Tikkisin akk i d-nefren ssegzant-d amek i igezzem umsawal tasiwelt. Ssenfalayent-d amek iga umsawal deg tira n Belɛid At Ɛli, yessenfalay-d daɣen amaynut i d-yessekcem umaru deg yeḍrisen-a. Maci d tusnin ur yessin ara Belɛid At Ɛli ad yaru tamacahut, maca, yebɣa ad d-yawi amaynut, ur yebɣi ara ad yessiskel, iban-d amek yebɣa ad d-yesnulfu, ad ibeddel i wayen yellan abeddel-nni, yettban-d deg tsiwelt n tmacahut d taruẓi n yilugan i ɣef ibedd umsawal deg tmacahut tamensayt.